Koloman Leššo

Koloman Leššo (* 3. november 1942, Sabinov – † 27. september 2013, Bratislava) bol slovenský výtvarník (ilustrátor, grafik, karikaturista, maliar, keramikár, kresliar), animátor, scénograf, scenárista, spisovateľ, fotograf a (vzdelaním) architekt. Bol jedným zo zakladateľov slovenského animovaného filmu.

Život 
V roku 1968 absolvoval štúdium v odbore architektúra a urbanizmus na Fakulte architektúry Slovenskej vysokej školy technickej v Bratislave. V rokoch 1968 – 1972 pracoval v Československej televízii v Bratislave a od roku 1971 sa ako slobodný umelec venoval maľbe, keramike, ilustrácii, fotografii a animovanému filmu. Svoje výtvarné diela vystavoval doma i v zahraničí a získal viacero ocenení.

Patril k zakladateľským osobnostiam slovenského animovaného filmu, ku ktorému prispel ako priekopník netradičných výtvarných techník v animácii, keďže v animácii uplatňoval aj keramiku, plastelína či drevo. Vytvoril výtvarné návrhy k filmom Huncút králik (réžia Helena Slavíková-Rabarová, 1974), Fúkaj, Silák, Jeleniar (réžia Jaroslav Pogran, 1975) a Čierny hrad (réžia Barbara Eckhold, 1987). Úzko spolupracoval s režisérom Františkom Jurišičom, s ktorým sa podieľal na tvorbe animovaných filmov Múdre prasiatko (1982), Nočná rozprávka (1983), Figúrky a figuríny (1983), Ki-ki-ri-kí (1985), Objekty (1990) a na animovaných seriáloch Rozprávky z hliny (1975 – 1980), Najmenší hrdinovia (1985 – 1991) a Hlinené rozprávky (1995 – 2002).

Zomrel po ťažkej chorobe a bol pochovaný na Cintoríne Slávičie údolie 3. októbra 2013.

Výber ocenení 
 1970: trofej Mexico-Mencion,
 1977: čestné uznanie za ilustrácie v súťaži Československé najkrajšie knihy,
 1984: čestné uznanie na Medzinárodnom festivale detských filmov v Chicagu za film Múdre prasiatko (1982),
 1990: osobitná cena poroty na Festivale animovaných filmov v Českých Budějoviciach za film Objekty (1990),
 2012: Čestná medaila Albína Brunovského za výrazný prínos v oblasti animovaných filmov udelená na XI. ročníku filmového festivalu Bienále animácie Bratislava (2012).

Referencie

Externé odkazy 
 Miloš Krekovič: Režisér - animátor František Jurišič: Okom vidíme menej ako mucha. SME, 7. október 2010.
 Koloman Leššo, Webumenia.sk (Slovenská národná galéria).
 Koloman Leššo, Česko-Slovenská filmová databáza.

Osobnosti zo Sabinova
Slovenskí výtvarníci
Slovenskí ilustrátori
Slovenskí grafici
Slovenskí karikaturisti
Slovenskí maliari
Slovenskí keramikári
Slovenskí scénografi
Slovenskí scenáristi
Slovenskí spisovatelia
Slovenskí fotografi